REGULAMENTUL (CE) NR. 1051/2008 AL COMISIEI
din 24 octombrie 2008
de modificare a anexei V la Regulamentul (CE) nr. 1342/2007 al Consiliului în ceea ce privește limitele cantitative pentru anumite produse din oțel din Federația Rusă
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1342/2007 al Consiliului din 22 octombrie 2007 privind aplicarea unor restricții asupra importurilor de anumite produse din oțel din Federația Rusă (1), în special articolul 5,
întrucât:
(1)
La 26 octombrie 2007, Comunitatea Europeană și Federația Rusă au semnat un acord privind comerțul cu anumite produse din oțel (2) („acordul”).
(2)
Articolul 3 alineatul (3) din acord prevede posibilitatea reportării cantităților neutilizate într-un anumit an pentru anul următor, până la un maximum de 7 % din limita cantitativă relevantă prevăzută în anexa II la acord.
(3)
În conformitate cu articolul 3 alineatul (4) din acord, transferurile între grupele de produse pot avea loc până la cel mult 7 % din limita cantitativă aplicată unei anumite grupe de produse, iar transferurile între categoriile de produse sunt permise până la un maximum de 25 000 de tone.
(4)
Rusia a notificat Comunității intenția sa de a recurge la dispozițiile articolului 3 alineatele (3) și (4), în termenele stabilite în acord. Este oportun să se efectueze adaptările necesare ale limitelor cantitative pentru anul 2008 care rezultă din cererea Rusiei.
(5)
Articolul 10 dispune că, la fiecare reînnoire anuală, cantitățile din fiecare grupă de produse se majorează cu 2,5 %.
(6)
Regulamentul (CE) nr. 1342/2007 ar trebui modificat în consecință,
ADOPTĂ PREZENTUL REGULAMENT:
Articolul 1
Limitele cantitative pentru anul 2008 prevăzute în anexa V la Regulamentul (CE) nr. 1342/2007 se înlocuiesc cu cele care figurează în anexa I la prezentul regulament.
Articolul 2
Limitele cantitative pentru anul 2009, care rezultă din aplicarea articolului 10 alineatul (1) din Acordul din 2007 între Comunitatea Europeană și Federația Rusă privind comerțul cu anumite produse din oțel, sunt stabilite în anexa II la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2008.